Andelshest: Mangedoblet glede - flere om regningene

Begeistringen og forventningen er stor når flere eiere av en god andelshest møtes for å følge hesten sin til start. Det at flere er med og eier, gjør at innkjøp av hesten og de månedlige regningene blir langt lavere enn om man står alene. På denne måten kan man bli med på en hest med potensial til å bli en stjerne uten at det blir for dyrt. Samtidig er det viktig å ha kjøreregler for driften av andelslaget slik at ikke fokus på topp travopplevelser blir erstattet med unødig uenighet i driften av laget.

Antall eiere kan variere, det kommer an på hvor mange man ønsker å ha med, hvor mye penger hver vil bruke, og hvor omfattende administrasjon av travlaget man ser for seg.

På forhånd er det smart om alle er enige om ambisjonsnivået og om det skal satses på unghest eller en løpshest. Fordelen med en unghest er muligheten for å kjøpe den aller beste, ulempen at det tar tid før hesten er startklar. Vi har laget et sett med normalvedtekter for andelslag for å bidra til å lette den daglige driften. Et andelslag er en liten organisasjon som bør drives godt slik at alle føler de er med, og får noe tilbake (først og fremst spenning og opplevelser) for investeringen sin.

Økonomi står sentralt i vedtektene. Hesten bør ha sin egen bankkonto der eiernes innskudd og innkjørte premier går inn, og utgifter og eventuelt overskudd går ut. For å unngå at noen skal få oppgaven med å kreve inn penger fra venner som ikke betaler, er prinsippet at alle penger andelslaget bruker er innhentet fra medeierne på forhånd. Dette skjer gjennom avtalte, faste trekk fra den enkeltes bankkonto.

Samtidig er det retningslinjer for hva som skjer hvis man likevel ikke bidrar til fellesskapet. Riset bak speilet er at man raskt mister retten til sin del av hesten.

Informasjon betyr svært mye for opplevelsen av å være med i et andelslag. Det er viktig at den som er ansvarlig for kontakten med hestens trener, innhenter og deler sin informasjon med alle. Dette kan gjøres via mange kanaler: telefonsamtaler, SMS, e-post, brev eller hjemmeside på nett.

Det kan være klokt at den som velges til leder for laget har organisasjonserfaring og er innstilt på å gi alle andelseierne god service. Ifølge vedtektene skal det også gjennomføres årsmøter der leder og eventuelle andre verv velges.

De samme vedtektene gir også kjøreregler for medbestemmelse når viktige avgjørelser for hesten skal tas. Enkelte saker kan bare avgjøres på årsmøtet, andre krever et medlemsmøte. Samtidig må trener og trenerkontakt ha rom for dag-til-dag avgjørelser.

Sosial kontakt, turer med faglig innhold og deltagelse i aktivitetene til det lokale travlaget kan være med på å bygge opp miljøet i andelslaget.

**Forslag til normalvedtekter for opprettelse av andelslag.**

Vedtekter for andelslaget: Stall \_\_\_\_\_\_\_\_\_\_\_\_\_\_\_\_\_\_\_\_­\_\_\_\_\_\_\_\_\_\_\_\_\_\_\_\_\_\_\_\_\_\_

Andelseier: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Antall andeler/prosent: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# **Formål**

Andelslagets formål er å drive konkurransevirksomhet med travhest gjennom å eie en eller flere aktive travhester som trenes for å delta i travløp.

Som eier av hesten(e): \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Skal andelslaget legge forholdene til rette for å drive konkurransevirksomhet med nevnte hest(er).

## **Eierinndeling**

Andelslaget består av totalt \_\_\_\_\_\_\_ antall andelseiere.

Andelseier får utlevert andelsbevis med sin eierandel påført.

Enhver andelseier står fritt til å selge seg ut av andelslaget, før et eventuelt salg skal de øvrige andelseiere få tilbud om å kjøpe andelen til en pris som tilsvarer innkjøpspris eventuelt markedspris dersom denne er lavere.

Andel skal fordeles likt mellom de gjenværende andelseiere, dersom dette er et ønske. Ved salg skal nye andelseier godkjennes av andelslaget.

Dersom andelslaget er eier av hoppe(r) som senere skal over i avl i lagets eie, må andelslaget organiseres på en slik måte at eierforholdene på nevnte hoppe(r) tilfredsstiller de krav som DNT til enhver tid har fastsatt for å kunne bli registrert som oppdretter samt være berettiget å få oppdretterpremier.

Den som er registrert som ansvarlig eier på det tidspunkt et føll blir født vil også være den som har krav på eventuelle oppdretterpremier.

Ansvarlig eier i ett stallpseudonym kan ikke endres.

Ansvarlig eier er den som signerer eierskifteskjema ved kjøp/salg av hest, og innehar således et stort ansvar i andelslaget. Dersom andelslaget ønsker at flere enn en person skal måtte signere ved eierskifte, må dette bestemmes FØR innkjøp finner sted.

**Økonomi og forpliktelser**

Hver andel koster ved etablering kroner: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Andelslaget har egen bankkonto/ kontonummer: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Andelslaget har (dato):\_\_\_\_\_\_\_\_\_\_\_ inngått avtale om å forestå andelslagets fastsatte månedlige innbetalinger

Til nevnte konto skal det i henhold til vedtatt budsjett forskuddsvis innbetales et beløp pr. måned til dekning av faste utgifter som foring, trening, skoning, veterinærutgifter, transport, administrasjon av andelslaget o.l. Ved mislighold tilfaller ubetalt andel andelslaget.

Dette beløp er fastsatt til kroner \_\_\_\_\_\_\_\_\_\_ pr. måned pr. andel og skal første gang

innbetales (dato): \_\_\_\_\_\_\_\_\_\_\_\_\_

Andelseiere må opprette et fasttrekk for innbetaling av innbetaling til andelslagets bankkonto.

Dersom fastsatt beløp skal justeres må dette gjøres på generalforsamlingen. Dersom andelseier ikke har betalt sin andel på \_\_\_\_ mndr. taper andelseier sin eierrettighet i hesten(e), og vedkommendes andel(er) tilfaller andelslaget i sin helhet.

## **Generalforsamling**

Innen 1. mars hvert år skal det avholdes Generalforsamling for andelslaget. Innkalling med saksliste, årsmelding og regnskap/budsjett skal utsendes senest 14 dager før fastsatt dato.

En lovlig innkalt Generalforsamling er beslutningsdyktige uavhengig av antall oppmøtte andelseiere.

Saksliste skal inneholde følgende punkter:

1. Valg av møteleder
2. Årsberetning
3. Regnskap
4. Valg av leder for andelslaget
5. Valg av økonomiansvarlig og revisor
6. Valg av trener kontakt (dersom dette ikke skal ligge inn i leders rolle)
7. Fastsettelse av månedlig kontingent.
8. Disponering av andelslagets overskudd/underskudd
9. Fastsettelse av forsikring
10. Innkommende saker som er levert inn til leder senest en uke før møtet.

Ved avstemninger kreves alminnelig flertall[[1]](#footnote-1). Ved stemmelikhet har lederen dobbeltstemme. For vedtektsendringer kreves imidlertid 2/3 flertall. Hver andel representerer en stemme. Dersom en andelseier ikke har mulighet til å møte kan denne gi en skriftlig fullmakt til en annen person. Det skal skrives referat fra generalforsamlingen, dette sendes alle andelseiere innen rimelig tid etter generalforsamlingen

### Ekstraordinær generalforsamling

Det skal avholdes ekstraordinær generalforsamling dersom minst 1/3 av andelshaverne krever det.

### Forsikring

Hest(er) som omfattes av andelslaget skal forsikres for en verdi som fastsettes på generalforsamlingen. Forsikringen skal også omfatte dekning mot eventuelle uforutsette veterinærutgifter i forbindelse med skade.

### Innskuddsløp

Hest(er), som er innmeldingsberettiget til DNT’s klasseløp, bør meldes til disse. Det kan også være aktuelt å melde til andre innskuddsløp, men dette bestemmes på generalforsamlingen. Eventuelle unntak fra dette må besluttes på en generalforsamling eventuelt en ekstraordinær generalforsamling.

#### Trenerkontakt

Andelslaget velger en andelseier som sammen med trener skal stå for valg av kusk, også i de tilfeller der fast kusk ikke kan kjøre. Andelseier skal også bistå treneren når det gjelder matching av hesten. Andelseier skal videreformidle rapporter fra hestens trener minimum en gang pr. måned, samt i forbindelse med hver start.

##### Ærespremier/gavepremier

Dersom annet ikke er bestemt skal ærespremier og/eller gavepremier fordeles mellom andelseierne etter loddtrekning.

### Mislighold

Dersom en andelseier innen forfall ikke innfrir sine økonomiske forpliktelser overfor laget, vil vedkommende i løpet av 14 dager motta en purring. Dersom denne ikke betales innen angitt frist vil andelen gå tilbake til andelslaget vederlagsfritt og kravet vil gå videre til innkreving, eller andelen tilfaller andelslaget uten vederlag til andelseier.

##### Medbestemmelse

Avgjørelser om valg av trener, langsiktig strategi for matching av hesten, kastrering, salg og avlivning (bortsett fra ved akutt skade), skal tas opp på medlemsmøte. Det samme gjelder ved veterinærmessige inngrep (med unntak av akutt skade eller sykdom). Det kreves simpelt flertall\*[[2]](#footnote-2) for slike vedtak.

#### Oppløsning

Andelslaget kan bare oppløses på en generalforsamling eller en ekstraordinær generalforsamling med dette som eneste punkt på dagsordenen. Det kreves i begge tilfeller at 2/3 av andelseierne stemmer for oppløsning. Ved en vedtatt oppløsning fordeles andelslagets nettoformue/gjeld likt mellom hver andel. Ansvarlig i stallpseudonymet har signaturrett ved salg, fullmakt til å selge reguleres av stallens vedtekter.

**Annet**

Dersom det oppstår interessekonflikter som ikke er regulert i denne kontrakten, legges Sameieloven til grunn.

**Tvister**

Tvister som har sitt utspring med bakgrunn i denne andelslagskontrakten skal avgjøres av en norsk domstol i henhold til norsk lov.

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Signatur ansvarlig Dato Signatur andelseier

1. Andelslaget bes selv å gjøre en selvstendig vurdering på hva som er et hensiktsmessig flertall å nedfelle i vedtektene ut ifra hvor mange andeler andelslaget består av. Simpelt flertall hindrer minioriteten fra å blokkere viktige avgjørelser, men kan også gi for stor makt i andelslag hvor en andelseier innehar 50% av andelene. [↑](#footnote-ref-1)
2. Andelslaget bes selv å gjøre en selvstendig vurdering på hva som er et hensiktsmessig flertall å nedfelle i vedtektene ut ifra hvor mange andeler andelslaget består av. Simpelt flertall hindrer minioriteten fra å blokkere viktige avgjørelser, men kan også gi for stor makt i andelslag hvor en andelseier innehar 50% av andelene. [↑](#footnote-ref-2)